תומא הרטל

תומא הרטל (בצרפתית: Thomas Heurtel, נולד ב-10 באפריל 1989 בבזייה, צרפת) הוא כדורסלן צרפתי המשחק בעמדת הרכז. הרטל התחיל את הקריירה המקצוענית שלו בגיל 18 בקבוצת פו אורטז מליגת העל הצרפתית - ה-Pro A, שם שיחק בקבוצה הבוגרת במשך שתי עונות (בעונתו הראשונה שיחקה הקבוצה גם ביורוקאפ, שם שותף הרטל בשלושה משחקים). בעונתו השנייה בליגה הבכירה זכה הרטל בפרס הכוכב העולה של הליגה. בעונת 2009/2010 נשרה הקבוצה לPro B, והרטל חתם בקבוצת הפאר וילרבאן, ממנה מיד הושאל לשטרסבורג IG, בה שיחק עונה אחת בליגה. בסיום העונה עבר הרטל לאליקנטה מליגת העל הספרדית - ה-ACB. על פני 64 משחקים ששיחק הרטל במשך שלוש עונות בצרפת קלע הרטל 9 נקודות למשחק ומסר 4.9 אסיסטים בממוצע, באחוזי קליעה של 54% בזריקות ל-2 נקודות ו-40% בזריקות ל-3 נקודות. באליקנטה שיחק תומא שנה אחת, בה סיימה הקבוצה בתחתית הליגה והוא קלע 9.4 נקודות למשחק ומסר 2.4 אסיסטים למשחק. בעונה הבאה עבר הרטל לקבוצת קאחה לבוראל ויטוריה, שזכתה באליפות שתי עונות קודם לכן, בה קיבל לראשונה הזדמנות לשחק ביורוליג, בגיל 22. בעונתו הראשונה בקבוצה שיחק ב-51 משחקים, כולל 10 ביורוליג, והקבוצה סיימה במקום השלישי הליגה אחרי הדחה בשלב הבתים באירופה. בעונת 2012/2013 חווה הרטל שיפור של 2.5 נקודות למשחק בממוצע בליגה, וקיבל דקות מרובות יותר, כאשר הקבוצה מודחת ברבע הגמר ביורוליג ומסיימת במקום חמישי בליגה. בעונה הבאה לא עברה הקבוצה את שלב 16 האחרונות באירופה, וסיימה במקום השישי בליגה, כשהרטל חווה עונת פריצה, קולע 9.6 נקודות ומוסר 5.3 אסיסטים למשחק בכל המסגרות. את עונת 2014/2015 התחיל הרטל בספרד, אך באמצע העונה עבר לקבוצת אנאדולו אפס מליגת העל הטורקית - ה-BSL, ששיחקה גם היא ביורוליג. הרטל חתם על חוזה לשתי עונות וחצי בטורקיה, ואת העונה סיימה הקבוצה בזכייה בגביע (הרטל זכה בפרס ה-MVP של הטורניר), בסגנות אליפות הליגה ובהגעה לרבע גמר היורוליג. בעונה הבאה (וגם בזו שאחריה) נבחר הרטל למשחק האולסטאר הטורקי, וזכה עם קבוצתו בגביע הנשיאים. בעונה זו העמיד הרטל ממוצעי שיא ביורוליג, עם מדד PIR של 17.3, 12.7 נקודות, 7.9 אסיסטים (מוביל היורוליג בעונה זו) ו-2.9 ריבאונדים, אך קבוצתו הודחה בשלב 16 האחרונות. בעונת 2016/2017 העפיל הרטל עם אפס לרבע גמר היורוליג, בו הפסידה בסדרה של חמישה משחקים לאולימפיאקוס. בליגה סיימה הקבוצה במקום השלישי, וגם הפסידה בגמר הגביע. בתום חוזהו בטורקיה חתם הרטל לשתי עונות בברצלונה. בעונת 2017/2018 חוותה הקבוצה עונת שפל ביורוליג, כשסיימה במקום ה-13 מתוך 16. בזירה המקומית סיימה הקבוצה במקום השלישי בליגה וזכתה בגביע המלך, כשהרטל זוכה בתואר ה-MVP של הטורניר. ב-19 בינואר 2021 שוחרר הרטל מהקבוצה . הרטל שיחק בנבחרת העתודה של צרפת באליפות אירופה בכדורסל עד גיל 20 ב-2008 ו-2009, כשבאחרונה הנבחרת זוכה במדליית הכסף. הוא שיחק בנבחרת הבוגרת של צרפת ביורובאסקט 2013, בו זכה עם נבחרתו במקום הראשון, ובאליפות העולם בכדורסל 2014, בה הוביל את נבחרתו לזכייה במדליית הארד, בהיעדרו של טוני פארקר הפצוע. הרטל נכלל בסגל נבחרת צרפת גם לטורניר הכדורסל באולימפיאדת 2016 בריו דה ז'ניירו, בו הפסידה לספרד ברבע הגמר. ביורובאסקט 2017 הפסיד הרטל עם נבחרת צרפת לגרמניה בשמינית הגמר. מדיה וקבצים בנושא תומא הרטל בוויקישיתוף תומא הרטל, ברשת החברתית אקס (טוויטר) פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) אבי סגל, העברות: הוארטל לאנאדולו, זיסיס לפנרבח'צה, באתר ישראל היום, 28 בדצמבר 2014 מערכת וואלה! ספורט‏, המחליף של טייריס רייס? תומא הרטל חתם בברצלונה, באתר וואלה, 22 ביוני 2017 ברק חקלאי, האיש שמנע מאיתנו את הגמר הקלאסי, באתר ynet, 12 בספטמבר 2014